Komisijos reglamentas (EB) Nr. 2245/1999
1999 m. spalio 22 d.
iš dalies keičiantis Reglamentą (EB) Nr. 1663/95, nustatantį išsamias taisykles dėl Tarybos reglamentu (EEB) Nr. 729/70 apibrėžtos EŽŪOGF Garantijų skyriaus sąskaitų apmokėjimo tvarkos taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo [1] su paskutiniais pakeitimais, padarytais Reglamentu (EB) Nr. 1287/95 [2], ypač į jo 4 straipsnio 6 dalį ir 5 straipsnio 3 dalį,
kadangi:
(1) atsižvelgiant į įgytą patirtį, Komisijos reglamente (EB) Nr. 1663/95 [3] su paskutiniais pakeitimais, padarytais Reglamentu (EB) Nr. 896/97 [4], reikia padaryti daug pakeitimų ir pateikti paaiškinimus, ypač kalbant apie akreditavimo kriterijus dėl mokėjimų išmokėjimo ir nuostatas dėl būtinumo išvengti interesų konflikto mokėjimo agentūrose atsakingus postus užimančių asmenų darbe;
(2) mokėjimo agentūrų metinėse sąskaitose reikėtų pateikti informaciją apie išieškotinas sumas;
(3) Komisija neturi teisės vertinti išlaidų, kurių, remdamasi savo pačios padarytomis išvadomis, ji neketina įrašyti į sąskaitas pagal Reglamento (EEB) Nr. 729/70 5 straipsnio 2 dalies c punktą, nesuteikusi valstybei narei galimybės atsakyti;
(4) išlaidos į sąskaitas neturi būti įskaitomos per visą Bendrijos taisyklių pažeidimo laikotarpį;
(5) EŽŪOGF komitetas išreiškė savo pritarimą,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1663/95 keičiamas taip:
1) 2 straipsnio 3 dalis keičiama ją išdėstant taip:"Šio reglamento 1 dalyje nurodytos apskaitos informacijos forma ir turinys nustatomi laikantis Reglamento (EEB) Nr. 729/70 13 straipsnyje nustatytos tvarkos."
2) 5 straipsnio 1 dalis papildoma šiuo f punktu:
"f) išieškomų sumų, suskirstytų pagal finansinius metus, kuriais buvo pateiktas išieškojimo pavedimas, ir tais metais neišieškotinomis pripažintų sumų apžvalga."
3) 8 straipsnio 1 dalis keičiama ją išdėstant taip:
"1. Jeigu po tyrimo dėl išlaidų Komisija mano, kad buvo pažeistos Bendrijos taisyklės, ji informuoja atitinkamą valstybę narę apie atliktų patikrų rezultatus ir nurodo pažeidimų šalinimo priemones, taikytinas siekiant užtikrinti minėtų taisyklių laikymąsi ateityje.
Minėtame pranešime daroma nuoroda į šį reglamentą. Valstybė narė per du mėnesius pateikia atsakymą, o Komisija, atsižvelgusi į jį, gali pakeisti savo poziciją. Pateisinamais atvejais Komisija gali pratęsti atsakymo pateikimo laikotarpį.
Pasibaigus laikotarpiui, per kurį reikia pateikti atsakymą, Komisija pakviečia valstybę narę dvišaliam aptarimui, kurio metu šalys stengiasi susitarti dėl taikytinų priemonių ir pažeidimo sunkumo bei Bendrijai padarytų finansinių nuostolių įvertinimo. Pasibaigus minėtam aptarimui ir bet kokiam po aptarimo Komisijos nustatytam galutiniam terminui, pasikonsultavus su valstybėmis narėmis dėl tolesnės informacijos teikimo arba, jeigu valstybė narė atsisako atvykti į susitikimą iki Komisijos nustatyto galutinio termino, jam pasibaigus, Komisija formaliai supažindina valstybę narę su savo išvadomis darydama nuorodą į Komisijos sprendimą 94/442/EB [5]. Nepažeidžiant šios dalies ketvirtos pastraipos, minėtame pranešime pateikiamas bet kokių išlaidų, kurių Komisija neketina įtraukti į sąskaitas pagal Reglamento (EEB) Nr. 729/70 5 straipsnio 2 dalies c punktą, įvertinimas.
Valstybė narė iš karto, atsiradus galimybei, informuoja Komisiją apie priimtas pažeidimų šalinimo priemones, užtikrinančias Bendrijos taisyklių laikymąsi ir šių priemonių įsigaliojimo datą. Komisija, laikydamasi Reglamento (EEB) Nr. 729/70 5 straipsnio 2 dalies c punkto reikalavimų, prireikus priima vieną arba kelis sprendimus iki pažeidimų šalinimo priemonių įsigaliojimo datos neįtraukti į sąskaitas išlaidų, kurios neatitinka Bendrijos taisyklių."
4) Priedas keičiamas taip:
a) priedas papildomas šiuo nauju 4a punktu:
"4a. Mokėjimų išmokėjimas paraiškas dėl pagalbos pateikusiems pareiškėjams, kai reikia išmokėti labai daug nedidelių sumų, gali būti pavestas kitoms institucijoms tik gavus išankstinį Komisijos sutikimą ir tik jei minėtoms priemonėms yra taikomas bendras finansavimas. Mokėjimo agentūra ir minėtoji institucija turi pasirašyti susitarimą, nustatantį informacijos ir dokumentų, kuriuos reikia pateikti mokėjimo agentūrai, pobūdį bei galutinę pateikimo datą; pagal minėtus dokumentus mokėjimo agentūrai būtina bent jau sudaryti galimybes atitikti akreditacijos kriterijus ir iki nustatytos galutinės datos pateikti mėnesio ir metų sąskaitas. Mokėjimo agentūra lieka atsakinga už efektyvų atitinkamų lėšų valdymą ir apskaitos vedimą. Įgaliotieji mokėjimo agentūros tarpininkai, sertifikavimo institucija ir Europos Sąjunga turi teisę patikrinti bet kokį pirmiau minėtos institucijos turimą informaciją ir atlikti pareiškėjų, kurie kreipiasi dėl pagalbos, patikras."
b) 5 punktas papildomas šia pastraipa:
"Už mokėjimų išmokėjimą arba už jo priežiūrą atsakingas administracinis padalinys turi turėti dokumentus, patvirtinančius reikalavimus ir nustatytas administracines bei fizines patikras. Informacija ir įrodymai gali būti pateikti lygiaverte 4 punkto iv papunktyje nurodyta santraukos forma ir per kompiuterinę sistemą."
c) 6 punkto ii papunkčio antroji pastraipa papildoma šiuo sakiniu:
"Siekiant išvengti interesų konflikto, būtina imtis atitinkamų priemonių, kai atsakingą postą užimantis asmuo arba asmuo, kurio padėtis yra susijusi su reikalavimų Fondui tikrinimu, tvirtinimu ir mokėjimu, taip pat dirba kitose pareigose ne mokėjimo agentūroje."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. spalio 22 d.